A Bizottság 1452/2003/EK Rendelete

(2003. augusztus 14.)

a 2092/91/EGK tanácsi rendelet 6. cikke (3) bekezdésének a) pontjában előírt eltérés egyes vetőmag- és vegetatív szaporítóanyagfajták tekintetében történő fenntartásáról, valamint az eltéréshez kapcsolódó eljárási szabályok és kritériumok megállapításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb az 599/2003/EK bizottsági rendelettel [1] módosított, a mezőgazdasági termékek ökológiai termeléséről, valamint a mezőgazdasági termékeken és élelmiszereken erre utaló jelölésekről szóló, 1991. június 24-i 2092/91/EGK tanácsi rendeletre [2], és különösen annak 6. cikke (3) bekezdése b) pontjának második és harmadik francia bekezdésére,

mivel:

(1) A 2092/91/EGK rendelet 6. cikkének (3) bekezdése eltérést tesz lehetővé, amellyel a tagállamok a 2003. december 31-én lejáró átmeneti időszak alatt engedélyezhetik a nem ökológiai termelési módszerrel előállított vetőmagoknak és vegetatív szaporítóanyagoknak az ökológiai termelésben való használatát, amennyiben a termelők a szaporítóanyagokat ökológiai termelési módszerrel nem tudják előállítani.

(2) A vetőmagokra és vegetatív szaporítóanyagokra alkalmazandó közösségi jogszabályokat a 2092/91/EGK rendelet 3. cikkének megfelelően is kell alkalmazni.

(3) A biodiverzitás megőrzése a biogazdálkodás fontos elve, és ezért biztosítani kell, hogy a gazdálkodók a kultúrnövény-változatok és fajták széles köréből választhassanak, ideértve a helyi kultúrnövény-változatokat és fajtákat is.

(4) Kétségtelen, hogy a Közösségben termesztett egyes fajtákra 2003. december 31. után nem áll majd rendelkezésre megfelelő mennyiségű, ökológiai termelésű vetőmag és vegetatív szaporítóanyag.

(5) Ezért biztosítani kell, hogy a nem ökológiai termelési módszerrel előállított vetőmagokat és vegetatív szaporítóanyagokat is lehessen használni az ökológiai termelésben, amennyiben a vetőmagok és vegetatív szaporítóanyagok ökológiai termelési módszerrel való előállítása nem lehetséges.

(6) Olyan fajok esetében, amelyekhez jelentős számú fajta ökológiai termelési módszerrel előállított vetőmagja vagy vegetatív szaporítóanyaga megfelelő mennyiségben áll rendelkezésre, nem lehet használni olyan vetőmagot vagy vegetatív szaporítóanyagot, amelyet nem az ökológiai termelési módszerrel állítottak elő. Ennek megfelelően össze kell állítani azon fajok jegyzékét, amelyekre nem vonatkozik az eltérés.

(7) A burgonya vetőgumótól különböző vegetatív szaporítóanyagokra vonatkozó eltérés alkalmazása a megfelelő kritériumok közösségi szintű elfogadásáig az egyes tagállamok megítélésétől függ.

(8) Az ökológiai termelési módszerrel előállított vetőmagok és vegetatív szaporítóanyagok intenzívebb termelésének és használatának ösztönzése érdekében az e módszerrel előállított vetőmagok és vegetatív szaporítóanyagok keresletét és kínálatát átláthatóbbá kell tenni.

(9) Ezért minden tagállamnak biztosítania kell egy olyan adatbázis létrehozását és a felhasználók rendelkezésére bocsátását, amely lehetővé teszi azon vetőmagok és burgonya vetőgumó nyilvántartását, amelyeket az ökológiai termelési módszerrel állítanak elő, és amelyek esetében a vetőmagok és vegetatív szaporítóanyagok előállítására vonatkozó általános kritériumok teljesülnek. Ebben az összefüggésben, valamint az információkhoz való hozzáférés elősegítése érdekében helyénvaló összeállítani a nyilvántartási lap harmonizált mintáját, amelyet a vetőmag beszállítójának a vetőmag és a burgonya vetőgumó nyilvántartásba vételéhez kell használnia.

(10) Valamennyi érdekelt fél, a tagállamok és a Bizottság tájékoztatása érdekében minden tagállamnak közzé kell tennie egy, az általa kiadott engedélyekről szóló jelentést.

(11) Az első két év tapasztalatai alapján alaposan felül kell vizsgálni a rendszert annak megítélése érdekében, hogy a gazdálkodók milyen mértékben használták az ökológiai termelési módszerrel előállított vetőmagokat és vegetatív szaporítóanyagokat. Ebben az összefüggésben a Bizottságnak meg kell vizsgálnia egy közösségi szintű adatbázis létrehozásának a lehetőségét.

(12) Az e rendeletben előírt intézkedések összhangban vannak a 2092/91/EGK rendelet 14. cikkének megfelelően létrehozott bizottság véleményével,

ELFOGADTA EZT A RENDELETET:

1. FEJEZET ÁLTALÁNOS SZABÁLYOK

1. cikk

Az eltérés fenntartása

(1) A 2092/91/EGK rendelet 6. cikke (3) bekezdésének a) pontjában előírt eltérést, amely szerint a tagállamok az említett cikk feltételei szerint engedélyezhetik a nem ökológiai termelési módszerrel előállított vetőmagoknak vagy vegetatív szaporítóanyagoknak az ökológiai termelésben való használatát, az e rendelet mellékletében fel nem sorolt fajok tekintetében 2003. december 31-ig fenn kell tartani.

Az első bekezdésben említett eltérésnek a vetőmagok és burgonya vetőgumó tekintetében való alkalmazására vonatkozó eljárási szabályok és kritériumok a 3–14. cikkben szerepelnek.

(2) E rendelet mellékletében szerepelnek azok a fajok, amelyekről a 2092/91/EGK rendelet 14. cikkében meghatározott eljárással megállapították, hogy az ökológiai termelési módszerrel előállított vetőmag vagy burgonya vetőgumó megfelelő mennyiségben és a fajták jelentős számában áll rendelkezésre a Közösség egész területén.

A mellékletben felsorolt fajokra vonatkozóan nem adható az (1) bekezdésben említett eltérésnek megfelelően engedély, kivéve, ha esetükben az 5. cikk (1) bekezdésének d) pontjában említett felhasználási célok egyike igazolható.

2. cikk

Fogalommeghatározások

E rendelet alkalmazásában:

a) a 2092/91/EGK rendeletben szereplő fogalommeghatározásokat kell alkalmazni;

b) "beszállító": az a gazdasági szereplő, aki más gazdasági szereplők részére vetőmagot vagy burgonya vetőgumót értékesít.

II. FEJEZET AZ ELTÉRÉS ALKALMAZÁSA

3. cikk

A nem ökológiai termelési módszerrel előállított vetőmag és burgonya vetőgumó használata

A tagállamok az 5. cikkben megállapított eljárásnak megfelelően csak akkor engedélyezhetik a nem ökológiai termelési módszerrel előállított vetőmag vagy burgonya vetőgumó használatát, ha a vetőmagokat és a burgonya vetőgumót:

a) a 2092/91/EGK rendelet II. mellékletének B. részében a vetőmagok kezelésére elfogadottaktól eltérő növényvédő szerekkel nem kezelték, kivéve, ha a kémiai kezelést a 2000/29/EK tanácsi irányelvnek [3] megfelelően növény-egészségügyi célokból a tagállam illetékes hatósága írja elő az adott faj minden fajtájára vonatkozóan azon a területen, ahol a vetőmagot vagy a burgonya vetőgumót használják, és

b) nem géntechnológiával módosított szervezet és/vagy ilyen szervezetből nyert termék használatával állították elő.

4. cikk

Az engedély kiadásáért felelős hatóságok vagy szervek

A 2092/91/EGK rendelet 9. cikkében említett felügyeleti hatóságok vagy szervek felelősek az e rendelet 5. cikkében említett engedély kiadásáért, kivéve, ha a tagállam egyéb, általa felügyelt hatóságokat vagy szerveket jelöl ki.

5. cikk

Az engedélyek kiadásának feltételei

(1) A nem ökológiai termelési módszerrel előállított vetőmag vagy burgonya vetőgumó használatára csak az alábbi esetekben adható engedély:

a) ha azoknak a fajoknak, amelyeket a felhasználó be kíván szerezni, egyetlen fajtáját sem tartják nyilván a 6. cikkben előírt adatbázisban;

b) ha egyetlen beszállító sem tud vetőmagot vagy burgonya vetőgumót szállítani a vetés vagy a telepítés előtt, jóllehet a felhasználó a vetőmagot vagy a burgonya vetőgumót időben rendelte meg;

c) ha az a fajta, amelyet a felhasználó be kíván szerezni, nem szerepel az adatbázisban, és a felhasználó bizonyítani tudja, hogy ugyanennek a fajtának egyetlen nyilvántartott változata sem megfelelő, és hogy ezért termelése érdekében az engedély elengedhetetlen;

d) ha a tagállam illetékes hatóságának egyetértésével a kutatási célú felhasználás, a kis területen végzett fajtakísérlet vagy a fajtamegőrzés céljából történő felhasználás igazolható.

(2) Az engedélyt vetés előtt kell megadni.

(3) Engedély csak az egyéni felhasználóknak adható egy adott idényre, és az engedélyért felelős hatóság vagy szerv nyilvántartja az engedélyezett vetőmag vagy burgonya vetőgumó mennyiségét.

(4) A (3) bekezdéstől eltérve a tagállam illetékes hatósága általános engedélyt is adhat valamennyi felhasználó részére:

- egy adott fajra vonatkozóan, az (1) bekezdés a) pontjában megállapított feltételek teljesülésekor és azok teljesülése mértékéig, vagy

- egy adott fajtára vonatkozóan, az (1) bekezdés c) pontjában megállapított feltételek teljesülésekor és azok teljesülése mértékéig.

Ezeket az engedélyeket egyértelműen fel kell tüntetni az adatbázisban.

(5) Az engedély csak olyan időszakokra vonatkozóan adható, amelyek során az adatbázist a 7. cikk (3) bekezdésének megfelelően frissítették.

III. FEJEZET AZ ÖKOLÓGIAI TERMELÉSI MÓDSZERREL ELŐÁLLÍTOTT VETŐMAG ÉS BURGONYA VETŐGUMÓ NYILVÁNTARTÁSÁRA VONATKOZÓ SZABÁLYOK

6. cikk

Adatbázis

(1) Minden tagállam biztosítja, hogy számítógépes adatbázist hozzanak létre azoknak a fajtáknak a nyilvántartására, amelyekhez a 2092/91/EGK rendelet 6. cikkének (2) bekezdésében előírt ökológiai termelési módszerrel előállított vetőmag vagy burgonya vetőgumó a területén rendelkezésre áll.

(2) Az adatbázist a tagállam illetékes hatósága vagy a tagállam által e célra kijelölt hatóság vagy szerv (a továbbiakban: az adatbázis kezelője) kezeli. A tagállamok egy másik országban is kijelölhetnek egy hatóságot vagy magánszervezetet.

(3) Minden tagállam tájékoztatja a Bizottságot és a többi tagállamot az adatbázis kezelésére kijelölt hatóságról vagy szervről.

7. cikk

Nyilvántartás

(1) Azokat a fajtákat, amelyekhez rendelkezésre áll ökológiai termelési módszerrel előállított vetőmag vagy burgonya vetőgumó, a beszállító kérésére veszik nyilvántartásba az adatbázisban.

(2) E rendelet 5. cikkének alkalmazása tekintetében valamennyi, az adatbázisban nem szereplő fajtát úgy kell tekinteni, hogy az nem áll rendelkezésre.

(3) Minden tagállamnak meg kell határoznia, hogy az adatbázist a területén termesztett fajok vagy fajcsoportok tekintetében az év melyik időszakában kell rendszeresen frissíteni. Az ezzel kapcsolatos információkat rögzíteni kell az adatbázisban.

8. cikk

A nyilvántartásba vétel feltételei

(1) A nyilvántartásba vételhez a beszállítónak

a) bizonyítania kell, hogy ő vagy – olyan esetekben, amikor a beszállító csak előrecsomagolt vetőmaggal vagy burgonya vetőgumóval foglalkozik – az utolsó gazdasági szereplő a 2092/91/EGK rendelet 9. cikkében említett ellenőrzési rendszer hatálya alá tartozik;

b) bizonyítania kell, hogy a piacra kerülő vetőmag vagy burgonya vetőgumó megfelel a vetőmagokra és vegetatív szaporítóanyagokra alkalmazandó általános követelményeknek;

c) rendelkezésre kell bocsátania az e rendelet 9. cikke szerint szükséges valamennyi információt, és vállalnia kell, hogy az adatbázis kezelőjének kérésére, vagy pedig amikor az információk folyamatos megbízhatóságának biztosítása érdekében arra szükség van, ezeket az információkat frissíti.

(2) Az adatbázis kezelője a tagállam illetékes hatóságának jóváhagyásával visszautasíthatja a beszállító nyilvántartásba vételre irányuló kérelmét, vagy törölhet egy már elfogadott nyilvántartásba vételt, ha a beszállító nem felel meg az (1) bekezdésben megállapított követelményeknek.

9. cikk

Nyilvántartott információ

(1) Az adatbázisnak minden nyilvántartott fajtára és minden beszállítóra vonatkozóan legalább az alábbi információkat tartalmaznia kell:

a) a faj tudományos neve és a fajta megnevezése;

b) a beszállító vagy képviselője neve és adatai;

c) az a terület, ahova a beszállító a szállításhoz általában szükséges időn belül szállítani tudja a vevőnek a vetőmagot vagy a burgonya vetőgumót;

d) az az ország vagy régió, ahol a fajtát tesztelték és a mezőgazdasági növényfajok és a zöldségfajok közös fajtajegyzékébe való felvétel céljából jóváhagyták;

e) az a dátum, amelytől a vetőmag vagy a burgonya vetőgumó rendelkezésre áll;

f) a 2092/91/EGK rendelet 9. cikke szerint a gazdasági szereplő ellenőrzéséért felelős felügyeleti hatóság vagy szerv neve és/vagy kódszáma.

(2) A beszállítónak azonnal értesítenie kell az adatbázis kezelőjét, ha bármely nyilvántartott fajta nem áll rendelkezésre. A módosításokat az adatbázisban rögzíteni kell.

(3) Az (1) bekezdésben meghatározott információkon túl az adatbázis a mellékletben felsorolt fajok jegyzékét is tartalmazza.

10. cikk

Az információkhoz való hozzáférés

(1) Az adatbázisban nyilvántartott információkhoz való hozzáférést díjmentesen kell az Interneten keresztül biztosítani a vetőmagok vagy a burgonya vetőgumó felhasználói, illetve a nagyközönség számára. A tagállamok határozhatnak úgy, hogy azok a felhasználók, akiket a 2092/91/EGK rendelet 8. cikke (1) bekezdésének a) pontjának megfelelően vettek nyilvántartásba, egy vagy több fajcsoport adatainak kivonatát kérvényezhetik az adatbázis kezelőjétől.

(2) A tagállamok biztosítják, hogy a 2092/91/EGK rendelet 8. cikke (1) bekezdése a) pontjának megfelelően nyilvántartásba vett valamennyi felhasználó évente legalább egyszer tájékoztatást kapjon a rendszerről és az adatbázisban nyilvántartott információkhoz való hozzáférés módjáról.

11. cikk

Nyilvántartási díj

Minden egyes nyilvántartásba vételt díjfizetéshez lehet kötni, amely díj az információk adatbázisba való felvételének és tárolásának költségét fedezi. Az adatbázis kezelője által megszabott díj mértékét a tagállam illetékes hatóságának kell jóváhagynia.

IV. FEJEZET JELENTÉS ÉS ZÁRÓ RENDELKEZÉSEK

12. cikk

Éves jelentés

(1) Az engedélyek kiadására a 4. cikknek megfelelően kijelölt hatóságok vagy szervek nyilvántartanak valamennyi engedélyt, és ezt az információt a tagállam illetékes hatósága és az adatbázis kezelője számára készített jelentésükben teszik hozzáférhetővé.

A jelentésnek az 5. cikk (1) bekezdése szerinti engedéllyel érintett valamennyi fajta tekintetében az alábbi információkat kell tartalmaznia:

a) a faj tudományos neve és a fajta megnevezése;

b) az engedély indokolása az 5. cikk (1) bekezdésének a), b), c) vagy d) pontjára történő hivatkozással;

c) az engedélyek teljes száma;

d) az érintett vetőmagok vagy burgonya vetőgumó teljes mennyisége;

e) a 3. cikk a) pontjában említett növény-egészségügyi célú kémiai kezelés.

(2) Az 5. cikk (4) bekezdésének megfelelően kiadott engedélyek esetében a jelentésnek tartalmaznia kell az (1) bekezdés a) pontjában említett információkat, valamint azt az időszakot, amely alatt az engedélyek hatályban voltak.

13. cikk

Összefoglaló jelentés

A tagállam illetékes hatósága minden év március 31-ig összegyűjti a jelentéseket, és egy összefoglaló jelentést küld a Bizottságnak és a többi tagállamnak az előző naptári évből származó minden egyes, általa kiadott engedélyről. A jelentésnek a 12. cikkben meghatározott információkat kell tartalmaznia. Az információkat közzé kell tenni az adatbázisban. Az illetékes hatóság a jelentések összegyűjtésének feladatát átruházhatja az adatbázis kezelőjére.

14. cikk

Információkérés

Egy tagállam vagy a Bizottság kérésére az egyedi esetekben megadott engedélyekről szóló részletes információkat a többi tagállam vagy a Bizottság rendelkezésére kell bocsátani.

15. cikk

Felülvizsgálat

A Bizottság 2006. július 31. előtt megvizsgálja az ökológiai termelési módszerrel előállított vetőmag, illetve vegetatív szaporítóanyag hozzáférhetőségét és felhasználását, valamint e rendelet tényleges alkalmazását, és szükség esetén elvégzi a megfelelő módosításokat.

16. cikk

Hatálybalépés és alkalmazás

Ez a rendelet az Európai Unió Hivatalos Lapjában való kihirdetését követő 20. napon lép hatályba.

Ezt a rendeletet 2004. január 1-jétől kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 2003. augusztus 14-én.

a Bizottság részéről

Franz Fischler

a Bizottság tagja

[1] HL L 85., 2003.4.2., 15. o.

[2] HL L 198., 1991.7.22., 1. o.

[3] HL L 169., 2000.7.10., 1. o.

--------------------------------------------------

MELLÉKLET

A Bizottság jelenleg a tagállamokkal vizsgálja az ezzel összefüggő kérdést annak érdekében, hogy a 2092/91/EGK rendelet 14. cikkének megfelelően létrehozott bizottság véleményével összhangban elkészítse a fajoknak a mellékletbe kerülő jegyzékét.

--------------------------------------------------